गोदानदिल्ली , 27 आगस्ट : टीम इन्डियानि केप्टेन बिराट कहलीआ टुइटारनि गेजेरजों फोरमायदोंदि , जानुवारी 2021 आव गावनि न'याव गथ' गोरलै जोनोम जासिगोन । बिराटआ बिसि आरो बलीउड फावखुंग्रि अनुष्का शर्माजों लोगोसे सावगारि शेयार खालामनानै लिरदों आरोबाव जों जानुवारी 2021 आव सा 3 जासिगोन । बिराट कहलीआ बे समाव इन्डियान प्रिमियार लीग ( आइपिएल ) आव बाहागो लानो थाखाय इउनाइटेड आरब अमीरात ( इउएइ ) आव दंहैयो जेराव अनुष्का शर्माया मुम्बाइआवनो दङ । बिराट आरो अनुष्काया डिसेम्बर 2017 आव जुलि जादोंमोन । बिराटआ रयेल चेलेन्जार्स बेंगालुरु टीमनि केप्टेन । बिराटआ जाय सावगारिखौ शेयार खालामदों बेवहाय अनुष्का शर्मानि बेबी बम्पखौ नुनो मोन्दों । अनुष्का शर्मायाबो बिराट बायदिनो टुइट खालामनानै फ्रेन्सफोरजों मोजां खौरांखौ शेयार खालामदों । अनुष्का आरो बिराटआ गोबाव सम डेट खालामनायनि उनाव 2017 आव जुलि जादोंमोन । बिसोरो सानैजों 2013 आव मोनसे शेम्पु एडनि समाव लोगो मोनलायदोंमोन । एड शुटिंनि उनाव सानैखौबो गोबां खेब लोगोसे नुनो मोन्दों आरो जेंना गोनां समाव हेफाजाब होलायदों । बिराटआ गावनो गोबां खेब बुंखांबायदि अनुष्काया गावखौ मोजां सुबुं बानायदों । बियो गावनि जाफुंसारनायनि क्रेडिडखौ अनुष्कानोनो होदों । 
अनुष्का - बिराटआ जानुवारी 2021 आव बिमा - बिफा जासिगोन